題定武蘭亭副本
作者：何基
朝代：宋

paragraphs: 文皇命殉昭陵土，蘭亭神蹟埋千古。
率更搨本勒堅珉，鹽帝歸裝留定武。
薛家翻刻愚貴游，舊本和龕歸御府。
烟塵橫空飛渡河，中原荆棘交豹虎。
維揚蒼蒞駕南轅，百年文物不堪補。
紛紛好事競新摹，傾敧醜俗亡遺矩。
如今薛本亦罕見，髤𬴧典型猶媚嫵。
清歡盛會何足傳，右軍他帖以千數。
託言此筆不可再，慨然陳迹興懷語。
今昔相視無已時，手掩塵編對秋雨。